Document ID: 32008D0415

A BIZOTTSÁG HATÁROZATA
(2008. május 28.)
a 2007-es egyesült királyságbeli madárinfluenza leküzdését célzó biztonsági intézkedésekhez történő közösségi pénzügyi hozzájárulásról
(az értesítés a C(2008) 2169. számú dokumentummal történt)
(Csak az angol nyelvű szöveg hiteles.)
(2008/415/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 3a. cikke (1) bekezdésére,
mivel:
(1)
A 90/424/EGK határozat meghatározza azokat az eljárásokat, amelyek a különleges állat-egészségügyi intézkedésekhez - beleértve a biztonsági intézkedéseket - történő közösségi pénzügyi hozzájárulást szabályozzák. Az említett határozat 3a. cikke szerint a tagállamok a madárinfluenza felszámolását célzó egyes intézkedések költségei vonatkozásában közösségi pénzügyi hozzájárulásban részesülhetnek.
(2)
A 90/424/EGK határozat 3a. cikkének (3) bekezdése szabályokat állapít meg arra vonatkozóan, hogy a tagállamoknál felmerülő költségek hány százaléka fedezhető közösségi pénzügyi hozzájárulásból.
(3)
A 90/424/EGK határozatnak a 2006/53/EK határozattal (2) történő módosítását követően a madárinfluenza már nem tartozik a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) hatálya alá. Ezért ebben a határozatban kifejezetten elő kell írni, hogy az Egyesült Királyság számára csak akkor nyújtható közösségi pénzügyi hozzájárulás, ha eleget tesz a 349/2005/EK rendeletben meghatározott egyes szabályoknak.
(4)
Az Egyesült Királyságban 2007-ben kitört a madárinfluenza. E betegség megjelenése komoly veszélyt jelent a Közösség állatállományára. Az Egyesült Királyság a 90/424/EGK határozat 3a. cikke (2) bekezdésének megfelelően intézkedéseket hozott a járvány leküzdésére.
(5)
Az Egyesült Királyság teljes mértékben eleget tett a 90/424/EGK határozat 3. cikkének (3) bekezdésében és 3a. cikkének (2) bekezdésében, valamint a 349/2005/EK rendelet 6. cikkében előírt technikai és adminisztratív kötelezettségeinek.
(6)
Az Egyesült Királyság 2007. december 13-án benyújtotta a Bizottsághoz a felmerülő költségekkel kapcsolatos információkat, majd ezt követően is tájékoztatta a Bizottságot a kompenzációs költségekről és a működési kiadásokról.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az Egyesült Királyságnak nyújtott közösségi pénzügyi hozzájárulás
(1) Az Egyesült Királyság közösségi pénzügyi hozzájárulásban részesül azon költségekre vonatkozóan, amelyek e tagállam számára a 2007. évi madárinfluenza leküzdését célzó, a 90/424/EGK határozat 3a. cikke (2) bekezdésében említett intézkedések meghozatalával kapcsolatosan merültek fel.
(2) E határozat alkalmazásában a 349/2005/EK rendelet 2-5. cikkét, 7. és 8. cikkét, 9. cikkének (2), (3) és (4) bekezdését, valamint 10. cikkét kell értelemszerűen alkalmazni.
2. cikk
Címzett
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2008. május 28-án.

Labels: 18
15
6